‘Saak het té lank gesloer,’ sê Kymie du ToitKymie du Toit (Foto verskaf) Vir Kymie du Toit, ’n kleuterskoolonderwyseres van Pretoria, is dit ŉ verligting dat die vier Tshwane-metropolisiebeamptes (TMPD) wat haar in 2019 onregmatig in hegtenis geneem, aangehou en hardhandig behandel het, vervolg gaan word. Dit is vandeesweek bekend gemaak dat die beamptes vervolg gaan word op aanklag van aanranding. Du Toit het reeds in Maart verlede jaar – vier maande ná die voorval – ŉ siviele eis teen die polisie en metropolisie ingestel en aangedui sy gaan hulle vir ŉ minimum van R750 000 dagvaar. Die kriminele saak het egter gesloer nadat die TMPD te kenne gegee het dat hy nie teen die beamptes gaan optree nie. AfriForum se privaatvervolgingseenheid het intussen verlede jaar ook by Du Toit se saak betrokke geraak en vuur gemaak onder die nasionale vervolgingsgesag om die beskuldigdes te vervolg. Nou, ná meer as twee jaar, gaan die beamptes eindelik vervolg word. Du Toit sê die afgelope twee jaar se gewag en gehoop dat daar iets van die saak kom, het soos ŉ swaard oor haar kop gehang. “Dit spyt my dat dit so lank gevat het om tot op hierdie punt te kom. Ek hoop van harte dat die vervolging ook nie jare neem nie,” het Du Toit aan Maroela Media gesê. Du Toit sê sy het haar prokureurs gevra om aanhoudend by die Nasionale Vervolgingseenheid (NVG) oor die saak op te volg. “Dit is sodat die saak nie ook deur die krake val soos baie ander sake waar vervolging begin is, maar nooit deurgevoer word nie. “Ek sal aanhou veg en baklei totdat geregtigheid seëvier. Maak nie saak wat of hoe moeilik die pad nog mag wees nie.” Maroela Media het vroeër berig die metropolisiebeamptes het Du Toit glo die aand van 26 November 2019 by ŉ vulstasie in Moreletapark uit haar motor gepluk, rondgestamp en daarna met boeie in ŉ gemerkte bussie gestop. Dit volg nadat sy vroeër die aand nie vir hulle wou aftrek toe hulle haar beduie het om te stop nie. Kringtelevisiebeeldmateriaal van die voorval wat daarna gevolg het, is wyd op sosiale media versprei. “Vir die prokureurs kan ek net op my knieë gaan en dankie sê vir hul harde werk. Sonder hulle sou dit nie moontlik gewees het nie.”